Hózk

Hózk ( Hoske; 1936–47 Elsterode) je wjes  w sewjeru hornjołužiskeho wokrjesa Budyšin. Słuša k městu Kulow a leži 129 m nad mórskej hładźinu na woběmaj stronomaj Čorneho Halštrowa. Běše hač do lěta 1994 samostatna gmejna, wot 1950 z wjesnym dźělom Rachlow.

Susodne wjeski su Brěžki na sewjeru, Rachlow na juhowuchodźe, Koćina na juhozapadźe, Salow na zapadźe a Kulow na sewjerozapadźe.

 Stawizny 
Prěnje historiske naspomnjenje jako Gosik je z dawkoweho registra klóštra Marijina hwězda lěta 1374. Mjeno pochadźa wot staroserbskeho słowa *gozd za „lěs“.

W Hózku steji jedyn z najwjetšich młynow nad Čornym Halštrowom, kotryž hač do lěta 1943 dźěłaše. Ze Žurec swójby, kotraž młyn wobhospodarješe, pochadźeše duchowny Michał Žur (1868–1929). W 1950tych lětach zrunachu běh Halštrowa mjez Koćinu a Hózkom.

Wot lěta 1908 měješe wjes zastanišćo při starym běhu železniskeje čary Budyšin–Wojerecy. Po wotewrjenju noweje čary přez Hórnikecy bu wosobowy wobchad na starej w lěće 1968 zastajeny a čara 1973 zawrjena.

W lěće 1898 natwarichu w Hózku katolsku kapałku w stilu klasicizma wot gmejnskich pjenjez. Wona bu posledni raz 2016 saněrowana.Doreen Zerbe: Katolske cyrkwje a kapałki – Kulow. 2. nakład, Schnell & Steiner, Regensburg 2021, str. 38–39.

Wot lěta 1920 měješe Hózk swójsku šulu, do kotrejež tež dźěći z Noweho Hózka a Rachlowa chodźachu.

 Wobydlerstwo 
W lěće 1884 měješe wjes po Mukowej statistice 230 wobydlerjow, kiž běchu bjez wuwzaća Serbja. Tež Arnošt Černik zwěsći srjedź 1950tych lět hišće serbskorěčnu wjetšinu wot 60,8 %. Katolscy a ewangelscy Hózčenjo přisłušeja Kulowskej wosadźe.

 Wosobiny 
 Měrćin Krječmar (1842–1864), spisowaćel; narodźeny w Hózku
 Marja Meškankec (1923–1944), słužowna, wopor fašizma; narodźena w Hózku
 Michał Žur (1868–1929), farar a spěchowar serbsko-pólskeje wzajomnosće; narodźeny w Hózku

mini|center|upright=1.6|Powětrowy wobraz Hózka

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Sydlišćo při Čornym Halštrowje
Kategorija:Kulow
Kategorija:Sydlišćo w serbskim sydlenskim rumje
Kategorija:Prěnje naspomnjenje 1374
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1994